CELEX: 52017PC0774
Language: lv
Date: 2017-12-18
Title: Priekšlikums EIROPAS PARLAMENTA UN PADOMES REGULA, ar ko Regulu (ES) 2016/1139 groza attiecībā uz zvejas izraisītas zivju mirstības diapazoniem un aizsardzības līmeņiem, kas noteikti dažiem reņģes krājumiem Baltijas jūrā

EIROPAS KOMISIJA
            Briselē, 18.12.2017
            COM(2017) 774 final
            2017/0348(COD)
            Priekšlikums
            EIROPAS PARLAMENTA UN PADOMES REGULA,
            ar ko Regulu (ES) 2016/1139 groza attiecībā uz zvejas izraisītas zivju mirstības diapazoniem un aizsardzības līmeņiem, kas noteikti dažiem reņģes krājumiem Baltijas jūrā
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Viens no pašreizējās kopējās zivsaimniecības politikas (KZP)
                  1
                reformas galvenajiem mērķiem ir panākt visu krājumu izmantošanu maksimālajā ilgtspējīgas ieguves apjomā (MSY), lai tādā veidā atjaunotu un uzturētu ilgtspējīgus zivju krājumu populāciju apmērus, t. i., lai to biomasa būtu lielāka par līmeni, kas spēj nodrošināt MSY. Jūras bioloģisko resursu izmantošanas ilgtspēju sekmīgāk var sasniegt ar daudzgadu pieeju zvejniecību pārvaldībā, pieņemot zvejniecību pārvaldības daudzgadu plānus, kuriem saskaņā ar pašreizējo KZP būtu jāatspoguļo dažādu zvejniecību un krājumu specifika. Daudzgadu pārvaldības plāniem būtu jānodrošina ilgtspējīgas krājumu izmantošanas satvars, kurā būtu skaidri noteikti termiņi un aizsardzības mehānismi, kas izmantojami neparedzētu zivju krājuma stāvokļa pārmaiņu gadījumā.
            
            
               Lai vienotos par to, kā turpmāk veicināt daudzgadu plānu izstrādi un ieviešanu saskaņā ar kopējās zivsaimniecības politikas noteikumiem, Eiropas Parlaments, Padome un Eiropas Komisija 2013. gadā izveidoja Iestāžu uzdevumgrupu daudzgadu plānu jautājumos. Tā nolēma, ka MSY mērķim atbilstošais mērķrādītājs būtu jāizsaka ar Fmsy vērtību diapazonu, ko darītu zināmu zinātnieki un kas likumdevējiem pēc tam būtu jānosaka un jāiestrādā plānā. Padome, pamatojoties uz zinātnisko ieteikumu un rīkojoties tā, lai sasniegtu plāna mērķus, katru gadu pieņemtu pasākumus par zvejas iespēju noteikšanu un iedalīšanu
                  2
               .
            
            
               Pirmais daudzgadu pārvaldības plāns pēc KZP reformas tika pieņemts Baltijas jūras reģionam. Ar Regulu (ES) 2016/1139 tika izveidots daudzgadu plāns mencas, reņģes un brētliņas krājumiem (“attiecīgie krājumi”) Baltijas jūrā (“plāns”). Plāna mērķis ir nodrošināt to, ka attiecīgo krājumu izmantošana atjauno un uztur minēto krājumu populācijas virs līmeņa, kas spēj nodrošināt MSY. Plānā ir noteikti kvantitatīvi nosakāmi mērķrādītāji, t. i., zvejas izraisītas zivju mirstības diapazoni, kā arī saglabāšanas references rādītāji, kas izteikti ar MSY Btrigger un Blim. Minēto parametru skaitliskās vērtības tika ņemtas no zinātniskā ieteikuma, ko Starptautiskā Jūras pētniecības padome (ICES) sniegusi 2015. gadā
                  3
               . 2017. gadā veiktais zinātniskais novērtējums liecina, ka Botnijas jūras reņģes krājuma un Botnijas līča reņģes krājuma attiecīgās MSY vērtības ir mainījušās.
            
            
               Regulas (ES) 2016/1139 5. panta 6. punktā noteikts: ja, pamatojoties uz zinātnisko ieteikumu, Komisija uzskata, ka minētās regulas II pielikumā noteiktie saglabāšanas references rādītāji plāna mērķus vairs neatspoguļo pareizi, Komisija var steidzamā kārtā iesniegt Eiropas Parlamentam un Padomei priekšlikumu par minēto rādītāju pārskatīšanu.
            
            
               Tāpēc Komisija, ņemot vērā jaunāko un labāko pieejamo zinātnisko ieteikumu, ir nolēmusi ierosināt grozījumu Regulā (ES) 2016/1139.
            
            
               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Grozījuma zinātnisko pamatu nodrošināja ICES. 2017. gadā ICES izvērtēja reņģes krājumus Botnijas jūrā un Botnijas līcī
                  4
               . Galvenais zinātnieku aplūkotais jautājums bija krājumu identifikācija, t. i., vai abus apgabalus apvienot vienā novērtēšanas vienībā, vai arī turpināt tos novērtēt atsevišķi. Tika nolemts krājumus apvienot, pamatojoties uz šādiem apsvērumiem:
            
            
               a) nav pārliecinošu bioloģisku argumentu, kas liecinātu par labu krājumu apvienošanai vai nodalīšanai;
            
            
               b) pieejamie dati nepalīdz veikt kvalitatīvu Botnijas līča reņģes krājuma novērtējumu, un ir maz ticams, ka nākotnē situāciju būs iespējams uzlabot;
            
            
               c) nepastāv bažas par to, ka krājuma mazākā daļa Botnijas līcī pēc apvienošanas ar reņģes krājuma lielāko daļu Botnijas jūrā tiks pārmērīgi izmantota.
            
            
               ICES aplēsa jaunās MSY references vērtības pēc abu krājumu apvienošanas. No aplēses izrietošā FMSY point vērtība ir 0,21. Ir aprēķināts atbilstošais FMSY diapazons, kas sniedzas no zemākā rādītāja FMSY lower 0,15 līdz augstākajam rādītājam FMSY upper 0,21. Ņemot vērā varbūtību, ka krājuma biomasa var nokristies zem aizsardzības līmeņa, FMSY upper nepārsniedz FMSY point vērtību 0,21 un ir vienāda ar to. Ir aprēķināti atbilstošie biomasas līmeņi MSY Btrigger, kas ir 283 180 tonnas, un Blim, kas ir 202 272 tonnas.
            
            
               Īpašs ietekmes novērtējums nav veikts, jo MSY koncepcijas izmantošana zvejniecību pārvaldībā jau ir tikusi novērtēta, veicot KZP reformas ietekmes novērtējumu. Kā daļa no minētā ietekmes novērtējuma
                  5
                tika noteikta MSY sasniegšanas kvantitatīvā ietekme. Tālāks ietekmes novērtējums nevarētu papildināt informāciju, kas jau ir pieejama iepriekš veiktajā novērtējumā. Pašreizējās regulas izmaiņas ir saskaņā ar 5. panta 6. punktu un izriet no zinātniskā ieteikuma. Tās vajadzīgas, lai attiecīgā gadījumā noteiktu vai pārskatītu ikgadējās zvejas iespējas Baltijas jūrā un nodrošinātu jaunās KZP pareizu darbību.
            
            
               3.PRIEKŠLIKUMA JURIDISKIE ASPEKTI
            
            
               Ierosināto pasākumu kopsavilkums
            
            
               Galvenais pasākums ir, ar MSY saistītās vērtības pielāgojot labākajam pieejamajam zinātniskajam ieteikumam, palīdzēt sasniegt zvejniecību ilgtspēju, kā paredzēts kopējās zivsaimniecības politikas reformā.
            
            
               Juridiskais pamats
            
            
               Līguma par Eiropas Savienības darbību 43. panta 2. punkts.
            
         
         
            
               Subsidiaritātes princips
            
            
               Priekšlikums ir Eiropas Savienības ekskluzīvā kompetencē.
            
            
               Proporcionalitātes princips
            
            
               Šis priekšlikums groza jau spēkā esošus pasākumus, tāpēc šaubas par proporcionalitātes principu nerodas.
            
            
               Juridisko instrumentu izvēle
            
            
               Ierosinātais juridiskais instruments: Eiropas Parlamenta un Padomes regula. 
            
            
               Citi instrumenti nebūtu piemēroti šāda iemesla dēļ: regulas ir jāgroza ar regulu.
            
            
               4.IETEKME UZ BUDŽETU
            
            
               Šis pasākums Savienībai nerada papildu izdevumus. 
            
            
               2017/0348 (COD)
            
            
               Priekšlikums
            
            
               EIROPAS PARLAMENTA UN PADOMES REGULA,
            
            
               ar ko Regulu (ES) 2016/1139 groza attiecībā uz zvejas izraisītas zivju mirstības diapazoniem un aizsardzības līmeņiem, kas noteikti dažiem reņģes krājumiem Baltijas jūrā
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 43. panta 2. punktu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Ekonomikas un sociālo lietu komitejas atzinumu
                  6
               ,
            
            
               saskaņā ar parasto likumdošanas procedūru,
            
            
               tā kā:
            
         
         
            
               (1)Ar Eiropas Parlamenta un Padomes Regulu (ES) 2016/1139
                  7
                ir izveidots daudzgadu plāns mencas, reņģes un brētliņas krājumiem Baltijas jūrā (“plāns”). Plāna mērķis ir veicināt kopējās zivsaimniecības politikas mērķu sasniegšanu un jo īpaši nodrošināt to, ka dzīvo jūras bioloģisko resursu izmantošana atjauno un uztur zvejoto sugu populācijas virs līmeņa, kas spēj nodrošināt maksimālo ilgtspējīgas ieguves apjomu (MSY).
            
            
               (2)Regulas (ES) 2016/1139 1. pantā ir definēti attiecīgie Baltijas jūras zivju krājumi, to vidū Botnijas jūras reņģes krājums un Botnijas līča reņģes krājums. Lai sargātu minēto krājumu pilnu reproduktīvo spēju, minētās regulas I un II pielikumā ir noteikti konkrēti saglabāšanas references rādītāji, tostarp zvejas izraisītas zivju mirstības diapazoni un nārsta bara biomasas references rādītāji.
            
            
               (3)Botnijas jūras reņģes krājuma un Botnijas līča reņģes krājuma zinātniskā izvērtēšana, ko 2017. gadā veica Starptautiskā Jūras pētniecības padome (ICES), apliecināja, ka abi minētie krājumi ir līdzīgi. Tāpēc ICES apvienoja abus krājumus vienā, mainīja krājuma ģeogrāfiskās izplatības apgabala robežas un no jauna aplēsa MSY zvejas izraisītas zivju mirstības diapazonus, kā arī attiecīgos saglabāšanas references rādītājus. Tā rezultātā krājumu definīcija un skaitliskās vērtības atšķiras no Regulas (ES) 2016/1139 1. pantā un I un II pielikumā noteiktajām.
            
            
               (4)Regulas (ES) 2016/1139 5. panta 6. punktā noteikts: ja, pamatojoties uz zinātnisko ieteikumu, Komisija uzskata, ka minētās regulas II pielikumā noteiktie saglabāšanas references rādītāji plāna mērķus vairs neatspoguļo pareizi, Komisija var steidzamā kārtā iesniegt Eiropas Parlamentam un Padomei priekšlikumu par minēto rādītāju pārskatīšanu. 
            
            
               (5)Lai nodrošinātu to, ka attiecīgo krājumu zvejas iespējas tiek noteiktas saskaņā ar atjauninātiem saglabāšanas references rādītājiem, ir lietderīgi steidzami grozīt Regulas (ES) 2016/1139 1. panta [1. punkta] e) un f) apakšpunktu un I un II pielikumu.
            
            
               (6)Tāpēc Regula (ES) 2016/1139 būtu attiecīgi jāgroza,
            
            
               IR PIEŅĒMUŠI ŠO REGULU.
            
            
               1. pants
               Grozījumi Regulā (ES) 2016/1139
            
            
               Regulu (ES) 2016/1139 groza šādi:
            
            
               1)regulas 1. panta 1. punktu groza šādi:
            
            
               a)punkta e) apakšpunktu aizstāj ar šādu:
            
            
               “e) reņģe (Clupea harengus) ICES 30. un 31. apakšrajonā (Botnijas līča reņģe)”;
            
            
               b)punkta f) apakšpunktu svītro;
            
            
               2)I pielikumā ierakstu par Botnijas jūras reņģes krājumu un Botnijas līča reņģes krājumu aizstāj ar šādu ierakstu:
            
            
                     
                        “Botnijas līča reņģe
                     
                  
                  
                     
                        0,15–0,21
                     
                  
                  
                     
                        0,21–0,21”;
                     
                  
               
               3)II pielikumā ierakstu par Botnijas jūras reņģes krājumu un Botnijas līča reņģes krājumu aizstāj ar šādu ierakstu:
            
            
                     
                        “Botnijas līča reņģe
                     
                  
                  
                     
                        283 180
                     
                  
                  
                     
                        202 272”.
                     
                  
               
               2. pants
               Stāšanās spēkā
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama dalībvalstīs.
            
         
         
            
               Briselē,
            
            
               
                  Eiropas Parlamenta vārdā –
                        Padomes vārdā –
               
               
                  priekšsēdētājs
                        priekšsēdētājs
               
            
         
         
            
                  
                     (1)
                  
                        OV L 354, 28.12.2013., 22. lpp.
               
               
                  
                     (2)
                  
                        Uzdevumgrupa daudzgadu plānu jautājumos. Nobeiguma ziņojums, 2014. gada aprīlis: 
                  http://www.europarl.europa.eu/meetdocs/2009_2014/documents/pech/dv/taskfor/taskforce.pdf
                  .
               
               
                  
                     (3)
                  
                        ICES ieteikums pēc īpaša pieprasījuma. ICES 2015. gada ieteikumi, 6. sējums. ICES adresētais ES lūgums norādīt FMSY diapazonus atsevišķiem Ziemeļjūras un Baltijas jūras krājumiem.
               
               
                  
                     (4)
                  
                        ICES. 2017. Baltijas jūras krājumu novērtēšanas darbsemināra (WKBALT) ziņojums, 2017. gada 7.–10. februāris, Kopenhāgena, Dānija. ICES CM 2017/ACOM:30. 108 lpp.
               
               
                  
                     (5)
                  
                        SEC(2011) 891. 
               
               
                  
                     (6)
                  
                        OV C [...], [...], [...]. lpp.
               
               
                  
                     (7)
                  
                        Eiropas Parlamenta un Padomes 2016. gada 6. jūlija Regula (ES) 2016/1139, ar kuru izveido daudzgadu plānu mencas, reņģes un brētliņas krājumiem Baltijas jūrā un zvejniecībām, kas šos krājumus izmanto, un ar kuru groza Padomes Regulu (EK) Nr. 2187/2005 un atceļ Padomes Regulu (EK) Nr. 1098/2007 (OV L 191, 15.7.2016., 1. lpp.).